text: Politiet advarer: Vær varsom med tændvæske
  18 juli 2019 kl. 19.50
  Barnet er blevet indlagt på Odense Universitetshospital. Ifølge politiets oplysninger er der ingen livsfare.
  Tre personer blev torsdag eftermiddag forbrændt ved en ulykke med en kulgrill i Esbjerg. En af dem er et toårigt barn, det oplyser Syd- og Sønderjyllands Politi.
  - Der sker det, at man vil bruge tændvæske til at tænde op i en kulgrill, og der kommer så en stikflamme, som forbrænder de tre personer, siger vagtchef Erik Lindhardt fra Syd- og Sønderjyllands Politi til TV SYD.
  To af personerne er nu på Sydvestjysk Sygehus, mens det toårige barn er blevet indlagt på Odense Universitetshospital.
  - Det er alvorligt, men så vidt vi ved, er de alle uden for livsfare, fortæller han.
  Opfordrer folk til at være varsomme
  Lidt senere på dagen fik en mand i Skærbæk forbrændinger, da han prøvede at tænde op i et bål. Manden fik andengradsforbrændinger, og dagens to hændelser med brandskader får nu politiet til at gå ud med en opfordring.
  - Tænk jer nu om, og vær varsomme. Specielt hvis der tidligere har været ild, som man nu skal have gang i igen, siger vagtchefen, der dog understreger, at det ikke nødvendigvis var tilfældet ved de to ulykker.
  
  